കുഞ്ഞിനെ അമ്മയില്നിന്ന് വേര്പെടുത്തിയ സംഭവം വനിതാ ശിശുവികസന വകുപ്പിന്റെ പ്രാഥമിക റിപ്പോര്ട്ട് ഇന്ന് നല്കിയേക്കില്ല തിരുവനന്തപുരം: കുഞ്ഞിനെ അമ്മയില് രക്ഷിതാക്കള് വേര്പെടുത്തിയ സംഭവത്തില് വനിതാ ശിശുവികസന വകുപ്പ് നടത്തുന്ന അന്വേഷണത്തിന്റെ പ്രാഥമിക റിപ്പോര്ട്ട് ഇന്ന് നല്കിയേക്കില്ല. പ്രാഥമിക അന്വേഷണം പൂര്ത്തിയായി വരുന്നതേയുള്ളൂ എന്നാണ് അറിയാന് കഴിയുന്നത്. എത്രയും പെട്ടെന്ന് പ്രാഥമിക കണ്ടെത്തലുകളോടെ റിപ്പോര്ട്ട് സമര്പ്പിക്കാനുള്ള ശ്രമമാണ് നടത്തുന്നതെന്നാണ് വിവരം. പ്രാഥമിക റിപ്പോര്ട്ട് ഇന്ന് സമര്പ്പിക്കും എന്നായിരുന്നു മന്ത്രി വീണാ ജോര്ജ് ഇന്നലെ പറഞ്ഞത്. ശിശുക്ഷേമ സമിതി, ചൈല്ഡ് വെല്ഫയര് കമ്മിറ്റി എന്നിവിടങ്ങളില് ഗുരുതര വീഴ്ച സംഭവിച്ചു എന്നാണ് പ്രാഥമിക വിലയിരുത്തലെന്നാണ് സൂചന. കൂടുതല് ജീവനക്കാരുടെ മൊഴിയെടുത്ത ശേഷമാകും പ്രാഥമിക റിപ്പോര്ട്ട് കൈമാറുക. ദത്തെടുക്കല് നടപടിയില് നാളെ വഞ്ചിയൂര് കുടുംബ കോടതിയിലെ വിവരങ്ങളും ഏറെ പ്രധാനമാണ്. സര്ക്കാരിന്റെ സത്യവാങ്മൂലത്തിലെ കോടതി നിലപാട് നാളെ അറിയാന് കഴിയുമോ എന്നാണ് ഏവരും ഉറ്റുനോക്കുന്നത്. കുഞ്ഞിനെ ദത്തെടുത്ത് നല്കിയതില് ശിശുക്ഷേമ സമിതിക്ക് വീഴ്ച പറ്റിയോയെന്ന് സമഗ്രമായി അന്വേഷിക്കുമെന്നും വീണ ജോര്ജ് പറഞ്ഞിരുന്നു. ധാരാളം സങ്കീര്ണതകളുള്ള അസാധാരണമായ ഒരു കേസാണിത്. പക്ഷേ പ്രതിബന്ധങ്ങളെന്തൊക്കെയുണ്ടെങ്കിലും അമ്മയ്ക്ക് കുഞ്ഞിനെ ലഭിക്കണമെന്നാണ് സര്ക്കാരിന്്റെ നിലപാടെന്നും വീണ ജോര്ജ്ജ് പറഞ്ഞു. അതേസമയം സര്ക്കാര് കോടതിയില് നിലപാട് മാറ്റുമെന്ന് വ്യക്തമായതോടെ സെക്രട്ടേറിയറ്റിന് മുന്നില് നടത്തി വന്ന നിരാഹാര സമരം അനുപമ അവസാനിപ്പിച്ചിരുന്നു. കുഞ്ഞിനെ തിരികെ കിട്ടുമെന്ന പ്രതീക്ഷ ഇപ്പോള് ഉണ്ടെന്നും കൂടെ നിന്നവര്ക്കെല്ലാം ഈ ഘട്ടത്തില് നന്ദി പറയുന്നതായും അനുപമ പറഞ്ഞു. ഹൈക്കോടതിയില് ഹേബിയസ് കോര്പ്പസ് ഹര്ജി ഫയല് ചെയ്യുന്ന കാര്യം അഭിഭാഷകനുമായി ചര്ച്ച ചെയ്തു തീരുമാനിക്കുമെന്നും അനുപമ വ്യക്തമാക്കി. അതിനിടെ അനുപമ വിഷയത്തില് സാമൂഹികനീതി, ശിശുക്ഷേമ വകുപ്പ് മന്ത്രിമാര്ക്കെതിരെ അതിരൂക്ഷ വിമര്ശനവുമായി പ്രതിപക്ഷ നേതാവ് വിഡി സതീശന് രംഗത്തു വന്നു. ആറ് മാസമായി ഈ പെണ്കുട്ടി അനുപമ സ്വന്തം കുഞ്ഞിനായി സര്ക്കാര് ഓഫീസുകള് കേറിയിറങ്ങുകയാണ്. ഈ സമയത്തൊക്കെ എവിടെയായിരുന്നു വനിതാ ശിശുക്ഷേമമന്ത്രി വീണ ജോര്ജ്, എവിടെയായിരുന്നു സാമൂഹിക നീതി മന്ത്രി ആര്.ബിന്ദു, എവിടെയായിരുന്നു ശിശുക്ഷേമസമിതി. സര്ക്കാര് സംവിധാനങ്ങളെ അട്ടിമറിച്ചു കൊണ്ട് പാര്ട്ടി പ്രവര്ത്തിച്ചതോടെയാണ് കുഞ്ഞിനെ അമ്മയുടെ താത്പര്യത്തിന് വിരുദ്ധമായി ദത്തു പോകുന്ന അവസ്ഥയുണ്ടായത് വിഡി സതീശന് പറഞ്ഞു. Tags